
Giambattista Manuzzi kémjelentései, avagy a 18. századi Velence az Állami Inkvizíció szemével

Dolgozatom témája Giambattista Manuzzi 18. századi velencei kémjelentéseinek bemutatása, melyek segítéségével a mindennapi élet jellemzőit igyekszem ábrázolni kitérve az Állami Inkvizíció működésének ismertetésére is.
Az Állami Inkvizíciót a Tízek Tanácsa hozta létre 1539 szeptemberében, az államtitkok kiszivárgásának megakadályozására. Az évszázadok során a működését körüllengő titokzatosság, az ügyek végrehajtásának gyorsasága és az alkalmazott kínzások miatt a Velencei Köztársaság rettegett intézményévé vált.
A 18. századi Velence utcáin, színházaiban, kávéházaiban mindenhol kémek figyelték a nemesek, polgárok és külföldiek viselkedését, ügyelve az erkölcs fenntartására. Minden apróságot jelentettek, hogy ezáltal is bizonyítsák ügybuzgalmukat és munkájukat jól végezve fix fizetésű szerződtetett kémekké váljanak.
Giambattista Manuzzi 1750 és 1774 között állt az Inkvizíció szolgálatában. Figyelme elsősorban a kávéházak, a színházak és a köpenyben, álarcban járó nemesek megfigyelésére terjedt ki, mely utóbbit a velencei törvények tiltották. Neki köszönhetően került börtönbe a 18. század híres kalandora, Giacomo Casanova. Nem egy esetben besúgói segítésével szerzett maga is információkat, melyeket továbbított az inkvizítorok felé.
Három iratcsomónyi jelentést hagyott az utókorra. Ezek máig kiadatlanok, ismertetésükre most először ez a dolgozat tesz kísérletet a magyarul el nem érhető olasz nyelvű szakirodalom eredményeit is összefoglalva.



